Document ID: 31998R2705

KOMISSION ASETUS (EY) N:o 2705/98,
annettu 14 päivänä joulukuuta 1998,
täysikasvuisten nautojen yhteisön edustavilla markkinoilla todettujen hintojen määrittämisestä ja eräiden muiden nautaluokkien hintaselvityksestä yhteisössä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon naudanliha-alan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 805/68 (1), sellaisena kuin se on viimeksi muutettuna asetuksella (EY) N:o 1633/98 (2), ja erityisesti sen 25 artiklan,
sekä katsoo, että
markkinahintojen kehityksen toteamisen helpottamiseksi yhteisön edustavilla markkinoilla oleva hinta on määritettävä jokaisen jäsenvaltion edustavilla markkinoilla eri nautaluokille todetun hinnan perusteella ottaen huomioon toisaalta näiden luokkien määrä ja toisaalta jokaisen jäsenvaltion nautakarjan määrä,
yhteisön edustavilla markkinoilla todettu hinta voidaan vahvistaa asianomaisten nautojen kunkin jäsenvaltion edustavilla markkinoilla todettujen hintojen keskiarvon tasolle; tämä keskiarvo on painotettava kunkin jäsenvaltion nautakarjan suhteellista määrää ilmaisevilla kertoimilla jokaisen viiteajanjaksona kaupan pidetyn luokan osalta,
kunkin jäsenvaltion edustavat markkinat olisi valittava edellisten vuosien aikana hankitun kokemuksen perusteella; jäsenvaltion, jossa on useita edustavia markkinoita, olisi lisäksi käytettävä eri markkinoilla kirjattujen noteerausten aritmeettista keskiarvoa; hankitun kokemuksen perusteella hintojen määrittelyssä olisi aiheellista olla ottamatta huomioon Luxemburgin, Itävallan, Ruotsin ja Suomen markkinoita, koska näissä jäsenvaltioissa todettuja elävien nautojen hintoja ei ole edustavaa määrää,
markkinoilla todettu hinta lasketaan elävän karjan verottoman noteerauksen perusteella; tietyissä jäsenvaltioissa hinnat lasketaan lihan noteerausten perusteella; tämän vuoksi olisi vahvistettava kerroin, jonka avulla nämä noteeraukset voidaan muuntaa,
todettaessa hintoja Yhdistyneen kuningaskunnan edustavilla markkinoilla on otettava huomioon nautakarjatuotannon suhteellinen merkitys Isossa-Britanniassa ja Pohjois-Irlannissa; tämän vuoksi Ison-Britannian ja Pohjois-Irlannin markkinoilla todettujen täysikasvuisten nautojen keskihintaa olisi korjattava näiden kahden Yhdistyneen kuningaskunnan alueen tuotannon suhteellista merkitystä heijastavalla erityisellä kertoimella,
markkinatilanteen täydellisen kuvan jatkuvaksi saamiseksi on tarpeen tietää eräiden sellaisten nautojen luokkien hinnat, joiden elopaino on enintään 300 kilogrammaa,
jäsenvaltiot, joita asia koskee, saattavat joutua erityisesti eläinlääkinnällisistä tai terveyttä koskevista syistä toteuttamaan noteerauksiin vaikuttavia toimenpiteitä; todettaessa markkinahintoja tällaisissa olosuhteissa ei ole aina perusteltua ottaa huomioon noteerauksia, jotka eivät heijasta markkinoiden tavanomaista suuntausta; tämän vuoksi olisi säädettävä perusteista, joiden avulla komissio voi ottaa huomioon tämän tilanteen,
muiden nautojen kuin täysikasvuisten nautojen luokkien yhteisön markkinakehityksen seuraamiseksi paremmin olisi säädettävä näitä luokkia koskevista hintaselvityksistä; näiden erilaisten nautatyyppien osalta edustaville jäsenvaltioille olisi laadittava liitteet III-V, joissa selvitetään yksityiskohtaisesti kutakin nautaluokkaa koskevassa hintaselvityksessä käytettävät tekijät,
olisi kumottava yhteisön edustavilla markkinoilla todettujen täysikasvuisten nautojen hintojen määrittämisestä ja eräiden muiden nautojen hintaselvityksestä yhteisössä 18 päivänä maaliskuuta 1977 annettu komission asetus (ETY) N:o 610/77 (3), sellaisena kuin se on viimeksi muutettuna asetuksella (ETY) N:o 3270/94 (4), ja
tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Täysikasvuisten nautojen hinnan yhteisön edustavilla markkinoilla on oltava yhtä suuri kuin kunkin tuottajajäsenvaltion edustavilla markkinoilla tukkukauppavaiheessa todettujen täysikasvuisten nautojen hintojen keskiarvo, joka on painotettu liitteessä I vahvistetuilla kertoimilla.
2. Edustavien markkinoiden luettelo naudoille jäsenvaltioittain annetaan tämän asetuksen liitteissä II-V, liitteissä tarkoitettujen nautaluokkien osalta.
3. Jäsenvaltioiden on ilmoitettava komissiolle jokaisen nautaluokan osalta edustavat markkinat. Näitä tietoja voidaan tarkastella uudelleen jäsenvaltioissa tapahtuvan nautojen kaupan pitämisen kehityksen mukaan.
Edellä 1 kohdassa tarkoitettuja painotuskertoimia voidaan tarkastella uudestaan, jos jonkin jäsenvaltion nautakarjan määrässä todetaan muutoksia suhteessa yhteisön nautakarjan määrään.
2 artikla
1. Täysikasvuisten nautojen kunkin jäsenvaltion edustavilla markkinoilla todetun hinnan on oltava yhtä suuri kuin täysikasvuisten nautojen ja niiden lihan laatuluokille ja laaduille seitsemän hintailmoitusta edeltävän päivän aikana kyseisessä jäsenvaltiossa samassa tukkukauppavaiheessa todettujen hintojen keskiarvo, joka on painotettu jokaisen laatuluokan ja laadun suhteellista merkitystä ilmaisevalla kertoimella.
2. Jäsenvaltioissa, joissa on useita edustavia markkinoita, kunkin luokan hinnan on oltava yhtä suuri kuin kuillakin markkinoilla kirjattujen noteerausten aritmeettinen keskiarvo. Markkinoilla, joita pidetään useita kertoja 1 kohdassa tarkoitetun seitsemän päivän aikana, jokaisen laatuluokan hinnan samoilla fyysisillä markkinoilla on oltava yhtä suuri kuin jokaisena markkinapäivänä kirjattujen noteerausten aritmeettinen keskiarvo. Jos jonkin tietyn viikon aikana tiettyjen markkinoiden ja tietyn luokan hintaa ei noteerata, tämän jäsenvaltion tämän luokan hinta on muiden markkinoiden aritmeettinen keskiarvo.
3. Yhdistyneen kuningaskunnan osalta toisaalta Ison-Britannian edustavilla markkinoilla ja toisaalta Pohjois-Irlannin edustavilla markkinoilla todettuja nautojen painotettuja keskihintoja korjataan liitteessä II olevan K kohdan 3 alakohdassa vahvistetuilla erityisillä kertoimilla.
4. Kun noteeraukset eivät perustu verottomaan elopainohintaan, eri laatuluokkien ja laatujen noteerauksia korjataan liitteessä II olevien D, E, F, I ja J kohdassa vahvistetuilla elopainon muuntokertoimilla.
3 artikla
1. Jäsenvaltioiden on ilmoitettava komissiolle viimeistään jokaisen viikon torstaina kello 12 (Brysselin aikaa) edustavilla markkinoilla kirjatut täysikasvuisten nautojen luokkien noteeraukset.
2. Jos tietoa ei ole saatavilla, yhteisön edustavilla markkinoilla kirjatut noteeraukset määritetään ottaen huomioon erityisesti viimeiset tiedetyt noteeraukset.
4 artikla
Jos vähintään yhdessä jäsenvaltiossa toteutetaan erityisesti eläinlääkinnällisistä tai terveyttä koskevista syistä niiden markkinoilla kirjattujen noteerausten kehitykseen vaikuttavia toimenpiteitä, komissio voi antaa jäsenvaltiolle luvan:
- joko jättää ottamatta huomioon kyseisillä markkinoilla viimeksi kirjatut noteeraukset,
- tai säilyttää viimeiset kyseisillä markkinoilla kirjatut noteeraukset ennen näiden toimenpiteiden täytäntöönpanoa.
5 artikla
1. Iältään kahdeksasta päivästä kolmeen viikkoon olevien urospuolisten vasikoiden yhteisön keskihinnan päätä kohden ilmaistuna on oltava yhtä suuri kuin edellä tarkoitettujen nautojen kyseisen tuotantotyypin osalta edustavien jäsenvaltioiden pääasiallisilla markkinoilla todettujen hintojen keskiarvo, joka on painotettu liitteessä III olevassa A kohdassa vahvistetuilla kertoimilla.
2. Edellä 1 kohdassa tarkoitettujen nautahintojen, jotka todetaan kunkin kyseisen jäsenvaltion yksillä tai useammilla edustavilla markkinoilla, on oltava yhtä suuria kuin samassa tukkukaupan vaiheessa kyseisessä jäsenvaltiossa seitsemän päivän aikana kyseisten nautojen osalta todettujen arvonlisäverottomien hintojen keskiarvo, joka on painotettu kunkin rodun tai laadun suhteellisen merkityksen ilmaisevilla kertoimilla.
3. Liitteessä III vahvistetaan:
a) edellä 1 kohdassa tarkoitetut painotuskertoimet, joita käytetään 1 kohdassa tarkoitettujen nautojen yhteisön keskihinnan laskemisessa; nämä kertoimet laaditaan yhteisön lypsylehmämäärien perusteella;
b) kyseisten nautojen rodut ja laadut;
c) 2 kohdassa tarkoitetut painotuskertoimet.
4. Kyseisten jäsenvaltioiden on annettava komissiolle tiedoksi viimeistään kunkin viikon torstaina kello 12 edellä 1 kohdassa tarkoitettujen nautojen noteeraukset, jotka on rekisteröity tiedoksiantoa edeltävien seitsemän päivän aikana jäsenvaltioiden markkinoilla.
6 artikla
1. Iältään keskimäärin 6-12 kuukautta olevien urospuolisten nautojen, joiden keskipaino on enintään 300 kilogrammaa, yhteisön keskihinnan eläimen kokonaispainona ilmaistuna on oltava yhtä suuri kuin edellä tarkoitettujen nautojen kyseisen tuotantotyypin osalta edustavien jäsenvaltioiden pääasiallisilla markkinoilla todettujen hintojen keskiarvo, joka on painotettu liitteessä IV olevassa A kohdassa vahvistetuilla kertoimilla.
2. Edellä 1 kohdassa tarkoitettujen nautahintojen, jotka todetaan kunkin kyseisen jäsenvaltion yksillä tai useammilla edustavilla markkinoilla, on oltava yhtä suuria kuin samassa tukkukaupan vaiheessa kyseisessä jäsenvaltiossa seitsemän päivän aikana kyseisten nautojen osalta todettujen arvonlisäverottomien hintojen keskiarvo, joka on painotettu kunkin rodun tai laadun suhteellisen merkityksen ilmaisevilla kertoimilla.
3. Liitteessä IV vahvistetaan:
a) edellä 1 kohdassa tarkoitetut painotuskertoimet, joita käytetään 1 kohdassa tarkoitettujen nautojen yhteisön keskihinnan laskemisessa; nämä kertoimet laaditaan yhteisön emolehmämäärien perusteella;
b) kyseisten nautojen rodut ja laadut;
c) edellä 2 kohdassa tarkoitetut painotuskertoimet.
4. Kyseisten jäsenvaltioiden on annettava komissiolle tiedoksi viimeistään kunkin viikon torstaina kello 12 edellä 1 kohdassa tarkoitettujen nautojen noteeraukset, jotka on rekisteröity tiedoksiantoa edeltävien seitsemän päivän aikana jäsenvaltioiden markkinoilla.
7 artikla
1. Pääasiassa maidolla tai maitovalmisteilla ruokittujen ja arviolta kuuden kuukauden iässä teurastettujen teurasvasikoiden yhteisön keskihinnan 100 teuraskilogrammaa kohden ilmaistuna on oltava yhtä suuri kuin edellä tarkoitettujen nautojen kyseisen tuotantotyypin osalta edustavien jäsenvaltioiden pääasiallisilla markkinoilla todettujen hintojen keskiarvo, joka on painotettu liitteessä V olevassa A kohdassa vahvistetuilla kertoimilla.
2. Edellä 1 kohdassa tarkoitettujen nautahintojen, jotka todetaan kunkin kyseisen jäsenvaltion yhdessä tai useammassa noteerauskeskuksessa, on oltava yhtä suuria kuin teurastamoon menon vaiheessa kyseisessä jäsenvaltiossa seitsemän päivän aikana kyseisten nautojen osalta todettujen arvonlisäverottomien hintojen keskiarvo, joka on painotettu kunkin laadun suhteellisen merkityksen ilmaisevilla kertoimilla.
3. Liitteessä V vahvistetaan:
a) edellä 1 kohdassa tarkoitetut painotuskertoimet, joita käytetään 1 kohdassa tarkoitettujen nautojen yhteisön keskihinnan laskemisessa; nämä kertoimet laaditaan yhteisön vasikoiden nettotuotantoa (teurastuksia) koskevien tietojen perusteella;
b) kyseisten nautojen laadut;
c) edellä 2 kohdassa tarkoitetut painotuskertoimet.
4. Kyseisten jäsenvaltioiden on annettava komissiolle tiedoksi viimeistään kunkin viikon torstaina kello 12 edellä 1 kohdassa tarkoitettujen nautojen noteeraukset, jotka on selvitetty tiedoksiantoa edeltävien seitsemän päivän aikana jäsenvaltioiden noteerauskeskuksissa.
8 artikla
Kumotaan 31 päivänä joulukuuta 1998 asetus (ETY) N:o 610/77.
9 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä tammikuuta 1999.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä joulukuuta 1998.

Labels: 2
6